《自登道来马豀作》
宋代·李流谦

朝暾拔山红一丈，露草烟林气萧爽。
出门华构照新绿，并辔宝珂喧碎响。
僮奴尚语林薄间，马蹄势已青云上。
琳宫百年傲风雨，气象雄深挟千嶂。
青山固是耐久交，老桧真成丈人行。
山童候门惊马嘶，道士叠爻知客访。
情亲肯自摘嘉蔬，兴发更遣沽村酿。
未妨意行穷胜践，不用心违叹仙赏。
双峰唤我却西去，穿迳萦纡转修蟒。
荒桥下马久并立，孤塔怀人嘿惆怅。
多谢山僧供汤饼，腹犹果然虚雅饷。
只应探讨尽老释，坐觉仙凡绝天壤。
碎砾谁参水底禅，飞蜺空阁云间仗。
凌霄固有飞霞佩，尘蒙浊骨何由往。
归来闭户省初念，一炷炉香薰宿障。
题诗聊复纪胜游，永与名山镇龙藏。

作者简介：[约公元一一四七午前后在世]字无变，汉州德阳人。生卒年不详，约宋高宗绍兴中前后在世。以文学知名。荫补将仕郎，授成都府灵泉县尉。秩满，调雅州教授。虞允文宣抚全蜀，置之幂下，多所赞画。寻以荐除诸王宫大小学教授。力乞补外改奉议郎，通判淹州府事。流谦著有澹齐集八十一卷，《国史经籍志》传于世。